Oulun hovioikeus piti voimassa käräjillä tulleet tuomiot törkeästä petoksesta ja kirjanpitorikoksesta, eikä purkanut yrittäjälle langetettua runsaan kolmen vuoden liiketoimintakieltoa.

Yrittäjän vetoaminen luku- ja kirjoitustaidottomuuteen ei vakuuttanut oikeutta. JARNO JUUTI

Syyttäjän mukaan Pohjois-Pohjanmaalla toiminut yrittäjä pimitti verottajalta saatavia kaikkiaan noin 46 000 euroa. Yrittäjä oli laiminlyönyt alv-tilitykset, liiketoiminnan tulosverot sekä henkilökohtaiset palkkaveronsa noin kahden vuoden ajalta 2010-luvun aikana.

Yrityksen kirjanpito oli käytännössä jätetty tekemättä kokonaan.

Käräjäoikeudessa yrittäjä sai tuomion törkeästä kirjanpitorikoksesta ja törkeästä veropetoksesta. Oikeus katsoi, että yrittäjä tavoitteli lainvastaisilla toimillaan itselleen huomattavaa taloudellista hyötyä ja toiminta oli suunnitelmallista. Tästä syystä yrittäjä tuomittiin myös liiketoimintakieltoon, jonka pituudeksi tuli runsaat kolme ja puoli vuotta.

Valitus ja selitys

Hovioikeuteen tekemässä valituksessaan yrittäjä myönsi osan rikoksista, mutta vaati rangaistusten alentamista. Hän selitti tekojen johtuvan siitä, että hän on luku- ja kirjoitustaidoton. Tästä syystä hän kiisti toimineensa suunnitelmallisesti ja katsoi, että toimi lainvastaisesti ymmärtämättömyyttään.

Lisäksi noin 60-vuotias yrittäjä kertoi kärsivänsä erilaisista terveysongelmista, joilla on ollut vaikutusta hänen toimintakykyynsä.

Verottajalta pimittämänsä varat hän kertoi käyttäneensä perheensä hyväksi eikä olisi näin ollen hyötynyt petoksilla haltuunsa saamista varoista.

Oulun hovioikeus ei kuitenkaan lieventänyt käräjäoikeuden tuomiota, vaan jätti voimaan yrittäjälle tuomitun vuoden ehdollisen vankeusrangaistuksen, määrätyn liiketoimintakiellon sekä valtiolle maksettavat korvaukset korkoineen.